Informacija žiniasklaidai   
2025 m. gegužės 23 d.

**2025 metų stipriausios Europos marketingo profesionalės titulą pelnė Zsófia Bánhegyi**

**Dubline vykusioje „MII Awards“ apdovanojimų ceremonijoje Europos marketingo konfederacija paskelbė 2025 metų Europos marketingo profesionalę. Ja tapo Vengrijos bendrovės „Szerencsejáték Zrt.“ komercijos vadovė Zsófia Bánhegyi.**

Marketingo asociacijos iš visos Europos išrinko po vieną savo šalies stipriausią marketingo profesionalą, o iš jų buvo atrinkti aštuoni stipriausi finalininkai, tarp kurių ir Lietuvą rinkimuose atstovavęs 2024-aisiais „Metų CMO’24“ titulą pelnęs „Swedbank“ pardavimų valdymo ir rinkodaros departamento direktorius Ąžuolas Zubkonis, SMP.

Antrosios vietos laimėtoju tapo Rafaelis Fernandezas iš Ispanijos, o trečiąją vietą pelnė Giuseppe Fiordispina iš Vokietijos.

Visus finalininkus vertino nepriklausoma profesionalų komisija, kuri atliko interviu su kiekvienu kandidatu ir išsamiai analizavo jų veiklą. Komisijos sprendimai užtikrino skaidrų ir nuoseklų atrankos procesą.

Vertinimo komisijos pirmininkas Martinas Huismannas sako, jog konkurencija buvo itin stipri, kadangi kiekvienas dalyvis jau buvo pelnęs geriausiojo vardą savo šalyje.

„Po intensyvaus vertinimo proceso bei diskusijų komisija vienbalsiai nusprendė titulą skirti Zsófiai Bánhegyi. Ji sužavėjo išskirtiniais lyderystės gebėjimais, reikšmingu indėlių į profesiją bei akivaizdžiais rezultatais, atskleidžiančiais jos profesionalumą rinkodaros srityje“, – teigia M. Huismannas.

„Man didelė garbė priimti šį apdovanojimą. Šiandien vyresniųjų rinkodaros specialistų vaidmuo svarbesnis nei bet kada – mes tampame vartotojo balso atstovais vadovybės lygmenyje, padedame įmonėms naviguoti jų veiklos aplinkoje ir pasitelkdami prekės ženklus bei pasakojimus, formuojame teigiamus pokyčius visuomenėje“, – atsiimdama apdovanojimą sakė S. Bánhegyi.

Pasak Europos marketingo konfederacijos pirmininko Ralfo Strausso, pagrindinis šių rinkimų tikslas – pabrėžti kaip dinamiškos ir nuolat besivystančios profesijos, reikšmę šiuolaikinėse ekonomikose.

„Pristatydami geriausius marketingo lyderius, norime įkvėpti naują specialistų kartą – parodydami įvairias karjeros galimybes ir skatindami jaunus žmonės drąsiai siekti savo tikslų“, – sako R. Straussas.

Šiame kasmetiniame konkurse pagerbiami ryškiausi Europos rinkodaros profesionalai ir jų reikšmingas indėlis į įmonių sėkmę, ekonomiką ir visuomenę. Šiemet dalyvavo dvylika šalių, todėl rinkimai tampa įkvepiančia platforma įvertinti išskirtinę marketingo specialistų įtaką visame Europos regione.

Šių metų balandžio mėnesį Lietuvos marketingo asociacija (LiMA) paskelbė jau vienuoliktą kartą organizuotų „Metų CMO‘25“ rinkimų laimėtoją. Ja tapo „Telia Lietuva“ rinkodaros ir komunikacijos vadovė Vaida Jurkonienė.

Kitąmet V. Jurkonienė atstovaus Lietuvą Europos marketingo konfederacijos (EMC) organizuojamuose rinkimuose ir pretenduos į 2026 m. Europos marketingo profesionalės titulą.

**Apie EMC:**

EMC yra didžiausia Europos marketingo organizacija, atstovaujanti daugiau kaip 100 000 marketingo specialistų vienuolikoje Europos nacionalinių asociacijų. EMC kartu su savo asociacijomis narėmis skatina marketingo asociacijų ir marketingo specialistų visoje Europoje švietimą, socialinius mokymus ir vertės kūrimą. Lietuvos marketingo asociacija yra EMC narė nuo 2017 metų.

**Daugiau informacijos:**

Livija Kišūnaitė

+37069656667

komunikacija@lima.lt